ನಾನು ದೆಹಲಿ ತಲುಪಿದ ಬಳಿಕ ಸಿಎಂ ಬರುತ್ತಿರುವುದು ಗೊತ್ತಾಯ್ತು ರಮೇಶ್ ಜಾರಕಿಹೊಳಿ ಬೆಂಗಳೂರು: ದೆಹಲಿ ಭೇಟಿ ವಿಚಾರಕ್ಕೆ ಸಂಬಂಧಿಸಿದಂತೆ ಪ್ರತಿಕ್ರಿಯೆ ನೀಡಿರುವ ಸಚಿವ ರಮೇಶ್ ಜಾರಕಿಹೊಳಿ.. ನಾನು ಬಿ.ಎಲ್. ಸಂತೋಷ್ ಮತ್ತು ವರಿಷ್ಠರನ್ನು ಭೇಟಿ ಮಾಡಿದ್ದು ನಿಜ. ಅಲ್ಲಿ ನಾನು ಯಾವುದೇ ಕಂಡೀಷನ್ ಹಾಕಿಲ್ಲ, ಟೈಮ್ ಫಿಕ್ಸ್ ಮಾಡಿಕೊಂಡಿಲ್ಲ ನಾನು ಮನವಿ ಅಷ್ಟೇ ಮಾಡಿಕೊಂಡಿದ್ದೇನೆ. ಸಂಬಂಧಪಟ್ಟ ಎಲ್ಲರಿಗೂ ಅನ್ಯಾಯ ಆಗದಂತೆ ನೋಡಿಕೊಳ್ಳಬೇಕು ಅಂತಾ ಮನವಿ ಮಾಡಿದ್ದೇನೆ ಎಂದಿದ್ದಾರೆ. ಯಾವಾಗ ಮಾಡ್ತಾರೆ ಅಂತಾ ಆಶಾಭಾವನೆಯಲ್ಲಿ ಇದ್ದೇವೆ, ವರಿಷ್ಠರ ಸೂಚನೆ ಯಾವಾಗ ಬರಬಹುದು ಎಂಬ ಮಾಹಿತಿ ನನಗೆ ಇಲ್ಲ. ನಾನು ದೆಹಲಿ ತಲುಪಿದ ಬಳಿಕ ಸಿಎಂ ಬರುತ್ತಿರುವುದು ಗೊತ್ತಾಯ್ತು. ನಾನು ಭೇಟಿ ಮಾಡುವ ಮೊದಲೇ ಅವರು ವಾಪಸ್ ಹೊರಟಿದ್ದ ಕಾರಣ ಭೇಟಿ ಸಾಧ್ಯವಾಗಲಿಲ್ಲ, ಹಾಗಾಗಿ ಪೋನ್ ಮೂಲಕ ಮಾತನಾಡಿದೆ ಎಂದಿದ್ದಾರೆ. ಇನ್ನು ಯಾರನ್ನು ಯಾವಾಗ ಸೇರ್ಪಡೆ ಮಾಡಬೇಕು ಅನ್ನೋದು ಸಿಎಂ ಪರಮಾಧಿಕಾರ. ಪಟ್ಟಿ ಇವತ್ತೂ ಬರಬಹುದು ಅಥವಾ ಎರಡು ದಿನ ಬಿಟ್ಟೂ ಬರಬಹುದು. ಯಾವುದೇ ನಿರ್ಧಾರ ಇದ್ದರೂ ನಾವು ಬದ್ಧ. ಶಾಸಕರು ನನ್ನ ಮನೆಗೆ ಊಟಕ್ಕೆ ಬಂದಿದ್ದರು ಅಷ್ಟೇ. ರಾಜಕೀಯದಲ್ಲಿ ಆಶಾಭಾವನೆ ಮುಖ್ಯ. ಸಿಎಂ ವರಿಷ್ಠರ ಮೇಲೆ ವಿಶ್ವಾಸವಿದೆ. ನಮಗೆ ಅವಕಾಶ ಕೊಟ್ಟಂತೆ ತ್ಯಾಗ ಮಾಡಿ ಬಂದವರು ಎಲ್ಲರಿಗೂ ಅವಕಾಶ ಕೊಡುವ ವಿಶ್ವಾಸ ಇದೆ ಎಂದಿದ್ದಾರೆ. ಇನ್ನು ಸಿ.ಪಿ. ಯೋಗೇಶ್ವರ್ಗೆ ಶಾಸಕರ ವಿರೋಧ ವಿಚಾರಕ್ಕೆ ಪ್ರತಿಕ್ರಿಯಿಸಿ.. ನನ್ನ ಮುಂದೆ ಯಾರೂ ವಿರೋಧ ವ್ಯಕ್ತಪಡಿಸಿಲ್ಲ, ಅವರವರು ಅಭಿಪ್ರಾಯ ಹಂಚಿಕೊಂಡಿದ್ದಾರೆ ಅಷ್ಟೇ. ಅವರ ಪರವಾಗಿ ಮಾತಾಡುವುದು ನಮ್ಮ ಧರ್ಮ, ಮಾತಾಡುತ್ತೇವೆ. ಸಚಿವರನ್ನಾಗಿ ಮಾಡುವುದು ಬಿಡುವುದು ವರಿಷ್ಠರಿಗೆ ಬಿಟ್ಟಿದ್ದು. ನಮ್ಮ ಜೊತೆ ಬಂದ ಎಲ್ಲರಿಗೂ ಸಚಿವ ಸ್ಥಾನ ಸಿಗಬೇಕು. ಆದರೆ ರಾಜಕಾರಣದಲ್ಲಿ ಕೆಲವು ಬಾರಿ ಏರುಪೇರು ಆಗುತ್ತವೆ. ಅತೀ ಶೀಘ್ರ ಸಿಹಿ ಸುದ್ದಿಯ ಆಶಾಭಾವನೆ ಇದೆ. ಆದಷ್ಟು ಬೇಗ ಆಗಬೇಕು ಅಂತಾ ನಮಗೂ ಆಸೆ ಇದೆ. ನಾನು ಉಪಚುನಾವಣೆಯಲ್ಲಿ ಬೆಳಗಾವಿ ಉಸ್ತುವಾರಿ ತೆಗೆದುಕೊಳ್ಳುತ್ತೇನೆ. ಮಸ್ಕಿಯಲ್ಲೂ ಕೆಲಸ ಮಾಡುತ್ತೇನೆ. ವರಿಷ್ಠರು ಅಭ್ಯರ್ಥಿ ಯಾರೇ ಮಾಡಿದರೂ ನಾವು ಕೆಲಸ ಮಾಡುತ್ತೇವೆ ಎಂದು ಹೇಳಿದರು. MLC ಸಿ.ಪಿ. ಯೋಗೇಶ್ವರ್ ಪರ ಸಚಿವ ರಮೇಶ್ ಜಾರಕಿಹೊಳಿ ಬ್ಯಾಟಿಂಗ್ ಮಾಡಿ.. ವರಿಷ್ಠರ ಮುಂದೆ ಯೋಗೇಶ್ವರ್ ಪರ ಮಾತಾಡಿದ್ದನ್ನು ರಮೇಶ್ ಜಾರಕಿಹೊಳಿ ಒಪ್ಪಿಕೊಂಡಿದ್ದಾರೆ. ಯೋಗೇಶ್ವರ್ ಸರ್ಕಾರ ರಚನೆಗೆ ಸಹಕಾರ ಕೊಟ್ಟಿದ್ದಾರೆ. ಯೋಗೇಶ್ವರ್ಗೆ ಸಚಿವ ಸ್ಥಾನ ಕೊಡುವಂತೆ ಮಾತಾಡಿದ್ದೇನೆ. ಯೋಗೇಶ್ವರ್ ಪರ ಮಾತಾಡೋದು ನನ್ನ ಧರ್ಮ ಎಂದಿದ್ದಾರೆ.